Il-mexxejja tal-gruppi politiċi tal-Parlament Ewropew iddiskutew il-prijoritajiet tagħhom dwar in-negozjati għall-ħruġ tar-Renju Unit mill-Unjoni. Ir-rwol kruċjali tal-MEPs matul in-negozjati ġie ssottolinjat mill-President tal-Kummissjoni Ewropea Jean-Claude Juncker u min-negozjatur tal-UE dwar il-Brexit Michel Barnier, li lkoll ħadu sehem fid-dibattitu. Il-President tal-Parlament Ewropew fetaħ id-dibattitu billi ddikkjara li l-vot tal-Parlament se jkun deċiżiv għall-eżitu finali dwar il-kundizzjonijiet għall-ħruġ tar-Renju Unit u għar-relazzjonijiet futuri bejn l-Unjoni Ewropea u r-Renju Unit. L-attakki terroristiċi reċenti jagħmluha ċara li l-pajjiżi kollha Ewropej jeħtieġ li jkomplu jaħdmu flimkien mill-qrib." Is-Segretarju Parlamentari Dr Ian Borg, f'isem il-Presidenza Maltija tal-Kunsill Ewropew enfasizza li eżitu pożittiv tan-negozjati dwar il-Brexit huwa possibbli biss jekk aħna nżommu f'moħħna l-aħjar interess taċ-ċittadini u tan-negozji. Huwa ssottolinja li rridu naħdmu sabiex innaqqsu l-impatt negattiv tat-tluq tar-Renju Unit mill-Unjoni Ewropea. Dr Ian Borg rrimarka li l-Presidenza Maltija f'diversi okkażjonijiet iddikjarat l-importanza tal-Parlament Ewropew, bħala l-unika istituzzjoni tal-Unjoni eletta direttament, fil-qalba tan-negozjati dwar il-Brexit. Huwa sostna li huwa importanti li Brexit tittieħed bis-serjetà, filwaqt li titkompla l-ħidma b'mod pożittiv u effettiv fuq kwalunkwe dossier ieħor, u li niksbu r-riżultati li ċ-ċittadini Ewropej jistennew mill-istituzzjonijiet tal-Unjoni Ewropea. Dan jippermetti lill-Unjoni tikseb u timplimenta dak li s-27 Stat Membru tal-Unjoni qablu dwaru fid-Dikjarazzjoni ta' Ruma 2017. MEP David Casa (EPP, MT) enfasizza li l-Unjoni ma għandhiex tidħol għan-negozjati b'ċertu aġir ta' konfrontazzjoni – iżda għandha tistinka u tara li jkun hemm kundizzjonijiet ta' relazzjonijiet tajbin bejn l-Unjoni u r-Renju Unit. Huwa ssottolinja li bħala prijorità għandna nagħtu l-protezzjoni kollha tagħna lill-miljuni ta' ċittadini Ewropej u Brittaniċi u lid-drittijiet tagħhom. Il-Parlament Ewropew nhar l-Erbgħa adotta, b'maġġoranza kbira, riżoluzzjoni li tistabbilixxi l-prinċipji u l-kundizzjonijiet ewlenin għall-approvazzjoni tiegħu ta' ftehim dwar il-ħruġ tar-Renju Unit. Kwalunkwe ftehim fl-aħħar tan-negozjati bejn l-Unjoni u r-Renju Unit se jirrikjedi l-approvazzjoni tal-Parlament Ewropew. L-MEPs enfasizzaw l-importanza li jiġi żgurat trattament ekwu u ġust għaċ-ċittadini tal-Unjoni li jgħixu fir-Renju Unit, kif ukoll għaċ-ċittadini Britanniċi li jgħixu fl-Unjoni Ewropea. Huma rrimarkaw ukoll li r-Renju Unit jibqa' Membru tal-Unjoni sal-ħruġ uffiċjali tiegħu, u dan iffiser drittijiet kif ukoll obbligi, li jinkludu impenji finanzjarji li jistgħu jwasslu sa wara d-data tal-ħruġ. Ir-riżoluzzjoni twissi li m'għandux ikun hemm għażla bejn is-sigurta' u l-ġejjieni tar-relazzjoni ekonomika bejn l-UE u r-Renju Unit. L-MEPs jopponu kwalunkwe forma ta' relazzjoni ekonomika futura ikkaratterizzata minn ftehimiet speċifiċi għal kull settur, u jenfasizzaw l-indiviżibbiltà tal-erba' libertajiet tas-suq uniku - il-moviment liberu tal-beni, tal-kapital, tas-servizzji, u tal-persuni. Finalment, ir-riżoluzzjoni tiddikjara li diskussjonijiet dwar arranġamenti tranżitorji eventwali jistgħu jinbdew biss wara li jintlaħaq "progress sostanzjali" fit-taħditiet dwar kif ir-Renju Unit joħroġ mill-Unjoni. Dawn l-arranġamenti tranżitorji m'għandhomx idumu iktar minn tliet snin, filwaqt li l-ftehim dwar ir-relazzjoni futura jista' jiġi konkluż biss meta r-Renju Unit ikun ħareġ uffiċjalment mill-Unjoni Ewropea. Iċ-ċittadini l-ewwel Ir-riżoluzzjoni ssostni li l-interessi taċ-ċittadini għandhom jitpoġġpew fuq quddiem mill-bidu nett, filwaqt li tinnota li ċ-ċittadini Irlandiżi "se jkunu l-iżjed affettwati". L-MEPs iħeġġu lill-partijiet kollha biex jibqgħu impenjati għall-proċess ta' paċi fl-Irlanda ta' Fuq u jevitaw l-istabbiliment mill-ġdid ta' kontrolli rigorużi tul il-fruntieri. Għaldaqstant, iċ-ċirkostanzi speċjali ppreżentati b'din is-sitwazzjoni għandhom jiġu indirizzati bħala kwistjoni ta' prijorita' fil-ftehim dwar il-ħruġ tar-Renju Unit. Ir-riżoluzzjoni twissi wkoll lir-Renju Unit kontra kull tentattiv li jillimita d-drittijiet marbuta mal-libertà tal-moviment qabel il-ħruġ effettiv mill-UE, u tappella lis-27 Stat Membru tal-Unjoni biex jeżaminaw kif se jindirizzaw il-biża' taċ-ċittadini Brittaniċi li l-Brexit tista' tirriżulta fit-telf tad-drittijiet marbuta maċ-ċittadinanza li bħalissa qegħdin igawdu. Prinċipji li għandhom jiġu rrispettati fin-negozjati L-MEPs jappellaw liż-żewġ naħat biex jaġixxu b'rieda tajba u bi trasparenza sħiħa sabiex jassiguraw ħruġ ordnat. Ir-riżoluzzjoni tinnota li jekk ir-Renju Unit jinnegozja ftehimiet kummerċjali ma' pajjiżi terzi qabel ma joħroġ mill-UE, dan jikkostitwixxi ksur tal-liġi tal-UE. Fl-istess ħin hija twissi kontra negozjati bilaterali bejn ir-Renju Unit u Stati Membri fuq bażi individwali dwar il-proċeduri tal-ħruġ jew dwar il-futur tar-relazzjoni bejn l-Unjoni Ewropea u r-Renju Unit. Ir-Renju Unit ser ikompli jgawdi d-drittijiet tiegħu bħala Membru tal-UE sakemm jitlaq. Iżda fl-istess ħin, ser ikollu jirrispetta wkoll l-obbligi tiegħu, inklużi l-obbligi finanzjarji li joriġinaw inter alia mill-baġit pluriennali attwali tal-Unjoni. Impenji finanzjarji bħal dawn jibqgħu għaddejjin sa wara d-data tal-ħruġ. Il-Parlament Ewropew huwa involut mill-qrib Il-Parlament Ewropew għandu l-intenzjoni li jibni fuq l-elementi stabbiliti f'din ir-riżoluzzjoni waqt l-iżvilupp tan-negozjati, per eżempju billi jadotta riżoluzzjonijiet ulterjuri, inkluż dwar kwistjonijiet speċifiċi jew li jindirizzaw setturi speċifiċi. Għal aktar informazzjoni Kuntatti: Informazzjoni ta' kuntatt: Numru tat-telefown: Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF